Dennis Man, inclus de italieni într-un clasament select: "Doar trei s-au descurcat mai bine!"
Dennis Man (25 de ani) traversează cea mai bună formă a carierei. În acest sezon la Parma, internaționalul român a marcat 11 goluri în campioanat și a contribuit cu cinci assist-uri.
Italienii de la Gazzetta di Parma au realizat clasamentul celor mai eficiente cupluri de atacanți din fotbalul italian, iar numele internaționalului român nu lipsește din acest top.
Dennis Man și Adrian Benedyczak, pe locul 4 în clasamentul celor mai eficiente cupluri de marcatori
Dennis Man și Adrian Benedyczak au marcat împreună 21 de goluri, iar jurnaliștii italieni au fost impresionați de faptul că niciunul dintre ei nu este un atacant clasic.
"Niciunul dintre ei nu este un atacant veritabil, dar, ca wingeri, au reușit să își facă loc în fața porții și au devenit unul dintre cele mai bune cupluri de marcatori din eșalonul secund și nu numai", au scris cei de la Gazzetta di Parma.
Doar trei cupluri de atacanți din fotbalul italian au reușit să marcheze mai multe goluri decât cei doi jucători ai "Cruciaților". Din Serie B, doar Joel Pohjanpalo și Christian Gytkjaer, jucătorii celor de la Venezia, s-au clasat mai bine decât cuplul Man – Benedyczak. Cei doi au marcat împreună 28 de goluri.
De departe, cel mai bun cuplu de atacanți din fotbalul italian este cel format din nerazzurrii Lautaro Martinez și Marcus Thuram (23+10). Pe locul trei în acest clasament este cuplul Paulo Dybala – Romelu Lukaku, care au marcat în total 22 de goluri.
Man și Benedyczak sunt la egalitate cu starurile lui Napoli, Victor Osimhen și Kvicha Kvaratskhelia, care au împreună tot 21 de goluri.
Anunțul făcut de Dennis Man despre viitorul său
După meciurile amicale pe care România le-a disputat cu Irlanda de Nord (scor 1-1) și Columbia (scor 2-3), Dennis Man a fost întrebat despre ofertele pe care le-a primit în ultima vreme. Internaționalul român a punctat că își dorește să promoveze cu Parma în Serie A și să continue alături de "cruciați" și sezonul viitor.
"Eu nu știu despre oferte. Nu mă interesează. Sunt la Parma. Mi-aș dori să promovăm în Seria și să evoluez acolo, pentru că îmi știu colegii, știu persoanele din club, au încredere în mine și le sunt recunoscător pentru asta", a mai spus Man.
Urmăriți SPORT.RO și pe Google News